CELEX: 32021D0174
Language: lt
Date: 1612915200000
Title: Europos Centrinio Banko sprendimas (ES) 2021/174 2021 m. vasario 10 d. kuriuo iš dalies keičiamas Sprendimas (ES) 2020/440 dėl laikinos specialiosios pandeminės pirkimo programos (ECB/2021/6)

2021 2 15   
               
               
                  LT
               
               
                  Europos Sąjungos oficialusis leidinys
               
               
                  L 50/29
               
            
         EUROPOS CENTRINIO BANKO SPRENDIMAS (ES) 2021/174
         2021 m. vasario 10 d.
         kuriuo iš dalies keičiamas Sprendimas (ES) 2020/440 dėl laikinos specialiosios pandeminės pirkimo programos (ECB/2021/6)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
         kadangi:
         
                     (1)
                  
                  
                     atsižvelgdama į išskirtines ekonomines ir finansines aplinkybes, susijusias su koronaviruso ligos 2019 (COVID-19) plitimu, Valdančioji taryba Europos Centrinio Banko sprendimu (ES) 2020/440 (ECB/2020/17) (1) sukūrė naują laikiną specialiąją pandeminę pirkimo programą (SPPP). SPPP apima visas turto kategorijas, kurios yra tinkamos pagal Europos Centrinio Banko išplėstinę turto pirkimo programą (TPP), apimančią viešojo sektoriaus vertybinių popierių pirkimo antrinėse rinkose programą, trečiąją padengtų obligacijų pirkimo programą, turtu užtikrintų vertybinių popierių pirkimo programą ir bendrovių sektoriaus pirkimo programą;
                  
               
                     (2)
                  
                  
                     2020 m. gruodžio 10 d. Valdančioji taryba, vadovaudamasi savo įgaliojimais užtikrinti kainų stabilumą, nusprendė peržiūrėti tam tikras SPPP struktūros ypatybes, kad pandemijos laikotarpiu būtų išsaugotos palankios finansavimo sąlygos, taip sudarant sąlygas ekonomikai atsigauti ir padedant atsverti neigiamą pandemijos poveikį numatomai infliacijos raidai. Konkrečiai Valdančioji taryba nusprendė padidinti šiai SPPP numatytą sumą 500 mlrd. EUR iki bendros 1 850 mlrd. EUR sumos ir pratęsti grynųjų turto pirkimų pagal SPPP terminą bent iki 2022 m. kovo pabaigos. Bet kokiu atveju Valdančioji taryba vykdys grynuosius pirkimus tol, kol, jos vertinimu, koronaviruso sukeltos krizės etapas bus pasibaigęs;
                  
               
                     (3)
                  
                  
                     pirkimai pagal SPPP ir toliau bus vykdomi lanksčiai, atsižvelgiant į rinkos sąlygas ir siekiant išvengti finansavimo sąlygų griežtinimo, kuris būtų nesuderinamas su siekiu kovoti su pandemijos daromu neigiamu poveikiu numatomai infliacijos raidai. Be to, pirkimus vykdant lanksčiai laiko atžvilgiu, tarp skirtingų turto klasių ir jurisdikcijų ir toliau bus užtikrinamas sklandus pinigų politikos poveikio perdavimas. Jeigu palankias finansavimo sąlygas galima palaikyti vykdant turto pirkimus neišnaudojant visos gryniesiems pirkimams pagal SPPP numatytos sumos per tam numatytą laiką, nebūtina ją visą išnaudoti. Šią sumą lygiai taip pat galima pakoreguoti, jeigu to reikėtų, kad būtų išlaikytos palankios finansavimo sąlygos ir taip būtų kovojama su neigiamu pandemijos poveikiu infliacijos raidai;
                  
               
                     (4)
                  
                  
                     laikotarpio, kuriuo vykdomi pirkimai pagal SPPP, pratęsimas atspindi aplinkybę, kad yra ilgiau juntamas neigiamas pandemijos poveikis ekonomikai ir infliacijai. Tai padeda palaikyti rinkos veikimą ir sustiprina pagalbą, teikiamą ECB skatinamosios pinigų politikos priemonėmis, taip pat atsižvelgiant į planuojamą vakcinų platinimo grafiką ir atnaujintas personalo narių parengtas makroekonomines prognozes. Palankių finansavimo sąlygų išsaugojimas pandemijos laikotarpiu padės sumažinti neapibrėžtumą ir sustiprinti pasitikėjimą, o tai padės padidinti vartojimo išlaidas ir verslo investicijas ir galiausiai paspartins ekonomikos atsigavimą ir padės atsverti pandemijos neigiamą poveikį numatomai infliacijos raidai;
                  
               
                     (5)
                  
                  
                     galiausiai, siekiant išvengti rizikos, kad finansavimo sąlygos griežtės tokiu metu, kai tikėtina, kad atsigavimas po neigiamo pandemijos poveikio išliks neišbaigtas, Valdančioji taryba nusprendė, kad visos pagrindinės sumos, gautos iš pagal SPPP įsigytų vertybinių popierių išpirkimo suėjus jų terminui, bus reinvestuojamos ne trumpiau kaip iki 2023 m. pabaigos ir, be to, ir toliau laikosi požiūrio, kad bet kokiu atveju būsimas SPPP portfelio laipsniškas mažinimas bus valdomas taip, kad būtų išvengta trikdžių tinkamam pinigų politikos pobūdžiui;
                  
               
                     (6)
                  
                  
                     Valdančioji taryba mano, kad visos 2020 m. gruodžio 10 d. priimtos priemonės yra būtinos ir proporcingos, siekiant kovoti su didele rizika kainų stabilumui, pinigų politikos perdavimo mechanizmui ir euro zonos ekonominio augimo perspektyvai, t. y. rizika, kurią kelia besitęsiančios sunkios pandemijos sąlygos. Valdančioji taryba ir toliau laikosi nuomonės, kad SPPP, kartu su visomis kitomis pinigų politikos priemonėmis, yra tinkama priemonė palankioms finansavimo sąlygoms pandemijos laikotarpiu išlaikyti. Be to, SPPP koregavimas, numatant papildomą pirkimų sumą, kuri gali būti naudojama lanksčiai, yra veiksmingesnė priemonė už alternatyvias pinigų politikos priemones, siekiant išlaikyti būtiną skatinamąją pinigų politiką dabartinėje pandemijos aplinkoje, kuri yra itin neapibrėžta. Galiausiai atsižvelgiant į ankstesnį vertinimą, kad SPPP pirkimų nauda apskritai atsveria galimus kaštus, Valdančioji taryba mano, kad papildomų turto pirkimų SPPP kontekste teigiamas poveikis Europos Centrinio Banko kainų stabilumo įgaliojimų įgyvendinimo požiūriu kartu su visomis 2020 m. gruodžio 10 d. priimtomis pinigų politikos priemonėmis aiškiai atsveria bet kokį galimą neigiamą poveikį kitoms ekonominės politikos sritims. Valdančioji taryba, laikydamasi simetrinio tikslo, tebėra pasirengusi atitinkamai koreguoti visas turimas priemones, kad infliacija tvariai artėtų prie siekiamo lygio;
                  
               
                     (7)
                  
                  
                     todėl reikėtų atitinkamai iš dalies pakeisti Europos Centrinio Banko sprendimą (ES) 2020/440 (ECB/2020/17),
                  
               PRIĖMĖ ŠĮ SPRENDIMĄ:
         
            1 straipsnis
            Daliniai pakeitimai
            Europos Centrinio Banko sprendimas (ES) 2020/440 (ECB/2020/17) iš dalies keičiamas taip:
            
                        1.
                     
                     
                        1 straipsnio 1 dalis pakeičiama taip:
                        
                           „1.   Eurosistema sukuria atskirą pirkimo programą – laikiną specialiąją pandeminę pirkimo programą (SPPP). Bendra SPPP suma yra 1 850 mlrd. EUR. Pagrindinės sumos, gautos iš pagal SPPP įsigytų vertybinių popierių išpirkimo suėjus jų terminui, reinvestuojamos perkant tinkamus antrinę rinką turinčius skolos vertybinius popierius ne trumpiau kaip iki 2023 m. pabaigos. Bet kokiu atveju būsimas SPPP portfelio laipsniškas mažinimas bus valdomas taip, kad būtų išvengta trikdžių tinkamam pinigų politikos pobūdžiui.“;
                        
                     
                  
                        2.
                     
                     
                        5 straipsnio 3 dalis pakeičiama taip:
                        
                           „3.   Valdančioji taryba deleguoja Vykdomajai valdybai įgaliojimus nustatyti atitinkamą SPPP mėnesio pirkimų tempą ir sudėtį bendrame 1 850 mlrd. EUR dydžio pakete. Konkrečiai pirkimų pagal SPPP paskirstymas gali būti patikslintas leidžiant skirtingai paskirstyti pirkimo srautus laiko atžvilgiu, tarp skirtingų turto klasių ir skirtingų jurisdikcijų.“
                        
                     
                  
         
            2 straipsnis
            Baigiamoji nuostata
            Šis sprendimas įsigalioja ketvirtą dieną po jo paskelbimo Europos Sąjungos oficialiajame leidinyje.
            
         
         
            Priimta Frankfurte prie Maino 2021 m. vasario 10 d.
            
               
                  ECB Pirmininkė
               
               Christine LAGARDE
            
         
         
            (1)  2020 m. kovo 24 d. Europos Centrinio Banko sprendimas (ES) 2020/440 dėl laikinos specialiosios pandeminės pirkimo programos (ECB/2020/17) (OL L 91, 2020 3 25, p. 1).